DA Den Europæiske Unions Tidende C 99/14

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 99/09

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

» «(DONGSHAN BAI LU SUN)

EF-Nr.: CN-PGI-0005-0624-16.07.2007

BGB ( X ) BOB ( )

1. Navn:

» « (Dongshan Bai Lu Sun)

2. Medlemsstat eller tredjeland:

Kina

3. Beskrivelse af landbrugsproduktet eller fødevaren:

3.1. Produkttype:

Kategori 1.6. Frugt, grøntsager og korn, også forarbejdet.

3.2. Beskrivelse af produktet med betegnelsen i punkt 1:

»Dongshan Bai Lu Sun« er asparges på dåse, som dyrkes vha. traditionelle produktionsmetoder i distriktet Dongshan, som er en øgruppe i præfekturet Zhangzhou City i Funjianprovinsen. Dåseaspargesene er kogt og skrællet.

Udseende

Stilken på dåseaspargesene er tyk med en rund top og skællene er tætte. Længden på aspargesen er 10-17 cm. Længden på stilkens grønne top er ikke mere end 1 cm. Aspargesen er delikat med en behagelig smag og en snehvid farve. Den omgivende væske er ensartet i farven.

Fysiske og kemiske egenskaber

Stilkens diameter er mellem 0,4 og 2,6 cm, træstofindholdet er ≤ 1,0 %, og indholdet af opløseligt sukker er ≥ 4,70 %. Opløsning: saltlage med 0,03 % citronsyre.

Emballage

Produktet emballeres i glas eller på dåse. De væsentligste emballagespecifikationer er følgende:

a) Glas Størrelse på glasset Længde på aspargesen 212 ml 7 cm 212 ml 11 cm 370 ml 16 cm 370 ml 17 cm 580 ml 16 cm 580 ml 17 cm 314 ml 10 cm 1 700 ml 17 cm 720 ml 17 cm

b) Dåser Størrelse på dåsen Længde på aspargesen 200 g 10 cm 250 g 13 cm 430 g 11 cm 800 g 16 cm 2 500 g 15 cm 2 950 g 17 cm

3.3. Råvarer (kun for forarbejdede produkter):

Frisk asparges af sorterne »Gi jnlim« og »Thielim«.

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Alle etaper af produktionen finder sted i det afgrænsede geografiske område.

3.6. Særlige regler vedrørende udskæring, rivning eller emballering osv.:

Produktet skal emballeres i glas eller på dåse. Produktion og emballering skal finde sted inden for 12 timer efter høsten for at sikre, at aspargesen er frisk.

3.7. Specifikke mærkningsregler:

—

4. Præcis afgrænsning af det geografiske område:

Det område, hvor »Dongshan Bai Lu Sun« produceres, omfatter syv byer i distriktet Dongshan i Funjianprovinsen: Kangmei, Chencheng, Qianlou, Xipu, Zhangtang, Xingchen og Tongling.

5. Tilknytning til det geografiske område:

5.1. Det geografiske områdes egenart:

Dongshandistriktet ligger mellem 23° 34′ og 23° 47′ nordlig bredde og 117° 18′ and 117° 35′ østlig længde og er omgivet af hav. Området har sydasiatisk tropisk kystklima med varme vintre og kølige somre. Det er et distrikt bestående af øer, som ligger i den sydligste del af Funjianprovinsen. Distriktets samlede landareal er 248 km2 med et dyrkningsareal på 70 000 mu (1 mu svarer til 0,07 ha). Befolkningstallet i området er på 213 000, hvoraf landbrugsbefolkningen tæller 137 000. Der er syv byer i området, inkl. 61 administrative landsbyer og 16 såkaldte beboerkommitéer. Det er et landbrugsdistrikt, hvor man hovedsageligt dyrker hvide asparges. Øgruppen har mange landbrugsressourcer. Dyrkningsarealet består hovedsagelig af sandjord, som er rig på sølvfarvet strandsand, havmudder og underjordiske vandressourcer. Disse forhold er meget gunstige for dyrkning af hvide asparges.

5.2. Produktets egenart:

»Dongshan Bai Lu Sun« er af meget høj kvalitet. Aspargesen ser flot ud, har en behagelig og frisk smag og den er næringsrig. Asparges på dåse er populære blandt kunder både i Kina og i udlandet.

Produktets egenart skyldes de friske asparges, hvis egenskaber hænger sammen med det geografiske område, naturforholdene og befolkningen i Dongshandistriktet, hvor aspargesene dyrkes.

Friske asparges dyrkes i Dongshans specielle omgivelser. Stilken på aspargesen er tyk med en rund top, og skællene er tætte. Længden på stilkens grønne top er ikke mere end 1 cm. Aspargesen er delikat og har en behagelig smag. Stilken på dåseaspargesen er snehvid. Den omgivende væske er ensartet i farven. Asparges på dåse har lang holdbarhed.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

1. Forholdet mellem temperatur og kvalitet

Produktet dyrkes i et sydasiatisk tropisk kystklima, som har varme vintre og kølige somre. Den gennemsnitlige temperatur er på årsbasis 20,8 °C. Det er varmest i juli og august, hvor temperaturen gennemsnitligt når 27 °C, og koldest i februar, hvor gennemsnitstemperaturen er 12,8 °C. Aspargesplanten vokser hurtigt i dette klima og giver et stort udbytte af god kvalitet.

2. Forholdet mellem jord og kvalitet

Jorden i Dongshan er primært sandjord, som er blød, luftig og fremmer aspargesrøddernes vækst. Rødderne kan vokse sig stærke i denne jord, og bladene dannes hurtigt og talrigt. Herved øges fotosyntesen, og de spirende skud forsynes med energi.

3. Forholdet mellem vand og kvalitet

Dongshan ligger på en halvø med en årlig nedbørsmængde på 1 095 mm, som er ujævnt fordelt hen over året. Det vand, som bruges til vanding af »Bai Lu Sun«, kommer fra en dybtliggende kilde. Vandet er af god kvalitet og ikke forurenet. Det giver aspargesene en frisk smag.

4. Forholdet mellem sollys og kvalitet

Dongshandistriktet er et meget solrigt område, og årligt er der gennemsnitligt 2 386,8 timer med dagslys. Det er især solrigt i efteråret og om vinteren. Rigeligt solskin fremmer stilkenes og bladenes fotosyntese. Mere fotosyntese skaber flere næringsstoffer til stilkenes vækst, og derfor giver »Dongshan Bai Lu Sun« så højt et udbytte og så god en kvalitet.

5. Forholdet mellem luft og kvalitet

Dongshandistriktet er omgivet af hav og har kystklima med frisk luft. Her er kun få industrivirksomheder og ingen tung industri, så luften er fri for forurening. Alle undersøgelser udført af institut for miljøvidenskaber i Zhangzhou City viser, at indholdet af svovldioxider, nitrogenoxider og fluor i luften er meget lavt.

Dongshandistriktet er et miljømæssig stærkt område. Det er dækket af 34,1 % skov og betegnes som en oase i det østkinesiske hav. Dongshandistriktet blev i 1998 godkendt som et af de første områder med økologisk landbrug i Kina. Disse miljøforhold bidrager i udpræget grad til »Dongshan Bai Lu Sun«’s høje kvalitet.

6. Forholdet mellem produktionsmetode og kvalitet

1. Skånsom dyrkning i sand

Dongshandistriktet er rigt på sand. Sandet er sølvhvidt og finkornet og bruges til at hyppe hvide asparges. Derfor bliver overfladen på aspargesstilkene snehvid, blød og glat. Skællene er tætte.

2. Økologisk gødning i form af havmudder

Det er hovedsagelig økologisk gødning, som bruges. Dongshandistriktet har store mængder af havmudder. Mudderet giver rigelig økologisk gødning, som kan bruges til aspargesdyrkning, hvilket øger kvaliteten af »Dongshan Bai Lu Sun« yderligere.

3. Høst og dyrkning af moderplanter

Dyrkning af moderplanter er den metode, man anvender til produktion af hvide asparges i Dongshandistriktet. Den tager hensyn til både aspargesenes vækst og næringsophobningen ved at udnytte de naturlige klimaressourcer. Resultatet er højt udbytte, stor effektivitet og god kvalitet.

Henvisning til offentliggørelse af varespecifikationen:

(Artikel 5, stk. 7, i forordning (EF) nr. 510/2006)

(1) EUT L 93 af 31.3.2006, s. 12.